b"\n_START_ARTICLE_\nFr\xc3\xa9d\xc3\xa9ric Hantz\n_START_SECTION_\nUra pelaajana\n_START_PARAGRAPH_\nHantz pelasi urallaan useissa ranskalaisseuroissa, p\xc3\xa4\xc3\xa4asiassa toiseksi korkeimmalla sarjatasolla. Pelaajuran suurimmaksi saavutukseksi j\xc3\xa4i Ligue 2:n voitto kaudelta 1993/94 OGC Nicen riveiss\xc3\xa4. H\xc3\xa4n pelasi p\xc3\xa4\xc3\xa4sarjatasolla my\xc3\xb6s FC Metziss\xc3\xa4 kaudella 1992/93.\n_START_SECTION_\nUra valmentajana\n_START_PARAGRAPH_\nHantz aloitti valmennusuransa nuoruusvuosiensa seurassa, Rodez AF:ss\xc3\xa4 1998. H\xc3\xa4n luotsasi seuraa nelj\xc3\xa4nneksi korkeimmalla kolmen kauden ajan. Vuonna 2002 h\xc3\xa4n siirtyi ESA Briven p\xc3\xa4\xc3\xa4valmentajaksi, joka pelasi my\xc3\xb6s nelj\xc3\xa4nnell\xc3\xa4 sarjatasolla. Briven kanssa Hantz eteni kaudella 2003/04 sensaatiomaisesti Coupe de Francen puoliv\xc3\xa4lieriin, joissa Paris Saint-Germain oli kuitenkin vahvempi. _NEWLINE_Joulukuussa 2004 h\xc3\xa4n siirtyi kakkosliigassa pelanneen Le Mansin p\xc3\xa4\xc3\xa4valmentajaksi. Hantzin johdolla Le Mans sijoittui 2005 Ligue 2:dessa toiseksi ja nousi Ligue 1:een._NEWLINE_Kauden 2006\xe2\x80\x932007 j\xc3\xa4lkeen Hantz nousi Alain Perrinin seuraajaksi FC Sochaux'n p\xc3\xa4\xc3\xa4valmentajaksi. Seura oli voittanut Perrinin alaisuudessa Coupe de Francen ja p\xc3\xa4\xc3\xa4si kaudeksi 2007\xe2\x80\x932008 UEFA Cupissa. Hantzin alaisuudessa Sochaux pelasi kuitenkin kehnosti ja 17 liigakierroksen j\xc3\xa4lkeen seura oli vajonnut sijalle 19 voitettuaan vain kaksi ottelua. 12. joulukuuta 2007 Hantz sai odotetusti potkut seuran per\xc3\xa4simest\xc3\xa4. _NEWLINE_Hantz palasi valmennusteht\xc3\xa4viin vuoden tauon j\xc3\xa4lkeen joulukuussa 2008, kun liigan h\xc3\xa4nnille juuttunut Le Havre AC palkkasi h\xc3\xa4net uudeksi p\xc3\xa4\xc3\xa4valmentajakseen.  Hantz ei kuitenkaan onnistunut pelastamaan Le Havrea putoamiselta, vaan seura j\xc3\xa4i Liguen jumboksi kaudella 2008/09. Kauden j\xc3\xa4lkeen seura antoi h\xc3\xa4nelle potkut. _NEWLINE_Helmikuussa 2010 Hantz oli tyrkyll\xc3\xa4 Kreikan Superliigassa kymmenenten\xc3\xa4 majailevan Panioniosin p\xc3\xa4\xc3\xa4valmentajaksi , mutta ei tullut valituksi. _NEWLINE_Toukokuun lopussa 2010 Hantzista tuli Nationaliin pudonneen SC Bastian uusi p\xc3\xa4\xc3\xa4valmentaja.  Hantzin johdolla seura voitti kaudella 2010/11 Nationalin mestaruuden ja palasi yhden kauden j\xc3\xa4lkeen takaisin Ligue 2:een. Kaudella 2011/12 Hantz jatkoi loistavaa ty\xc3\xb6t\xc3\xa4\xc3\xa4n Bastian per\xc3\xa4simess\xc3\xa4 ja huipensi kauden Ligue 2:n mestaruusjuhliin kolme kierrosta ennen sarjan p\xc3\xa4\xc3\xa4t\xc3\xb6st\xc3\xa4. Hantzin johdolla Bastia palasi p\xc3\xa4\xc3\xa4sarjatasolle kuuden kauden tauon j\xc3\xa4lkeen.  Toukokuussa Hantz valittiin Ligue 2:n kauden parhaaksi valmentajaksi. _NEWLINE_Liigassa Hantz piiskasi altavastaajana kauteen 2012/13 l\xc3\xa4hteneen Bastian hyv\xc3\xa4\xc3\xa4n menoon ja joukkue varmisti lopulta helposti sarjapaikkansa ollen 12:ta. Hantz onnistui rekrytoimaan Bastiaan nimekk\xc3\xa4it\xc3\xa4 vahvistuksia ja muun muassa Micka\xc3\xabl Landreau, Ryan Boudebouz ja Gianni Bruno olivat t\xc3\xa4rke\xc3\xa4ss\xc3\xa4 roolissa, kun Bastia sijoittui keskikastiin my\xc3\xb6s kaudella 2013/14. Toukokuussa 2014, ennen kauden viimeist\xc3\xa4 kierrosta, Hantz ilmoitti j\xc3\xa4tt\xc3\xa4v\xc3\xa4ns\xc3\xa4 Bastian, vaikka seura oli tarjonnut h\xc3\xa4nelle kaksivuotista jatkosopimusta. _NEWLINE_Tammikuun lopulla 2016 Hantz siirtyi Ligue 1:n putoamiskamppailuun juuttuneen Montpellier\xe2\x80\x99n p\xc3\xa4\xc3\xa4valmentajaksi.  Hantzin johdolla Montpellier kipusi putoamisviivan tuntumasta alempaan keskikastiin ja sijoittui lopulta kahdenneksitoista. Hantz jatkoi seuran per\xc3\xa4simess\xc3\xa4 kaudella 2016/17, muttei onnistunut luotsaamaan seuraa suureen menestykseen. Montpellier vajosi liigan h\xc3\xa4nt\xc3\xa4p\xc3\xa4\xc3\xa4h\xc3\xa4n ja putoamiskamppailuun. Lopulta Hantz sai potkut tammikuun lopussa 2017, kun Montpellier oli liigassa sijalla 15._NEWLINE_Lokakuun lopussa 2017 Hantzista tuli Ligue 1:n viimeiseksi juuttuneen FC Metzin p\xc3\xa4\xc3\xa4valmentaja. Metz voitti Hantzin alaisuudessa vain nelj\xc3\xa4 liigaottelua, eik\xc3\xa4 kyennyt nousemaan sarjajumbon paikalta pois. Metzin putoaminen p\xc3\xa4\xc3\xa4sarjasta varmistui toukokuun alussa, kun joukkue h\xc3\xa4visi SCO Angersille 2-1. Metzin seurajohto ilmoitti ennen kauden 2017/18 viimeist\xc3\xa4 ottelua, ettei Hantz jatka seuran p\xc3\xa4\xc3\xa4valmentajana kauden j\xc3\xa4lkeen."